Document ID: 32003R0142

Komisijos Reglamentas (EB) Nr. 142/2003
2003 m. sausio 27 d.
nutraukiantis apsaugos priemonių taikymą tam tikriems produktams iš plieno ir numatantis tam tikrų muito mokesčių grąžinimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3285/94 dėl bendrų importo taisyklių ir Reglamento (EB) Nr. 518/94 panaikinimo [1], su paskutiniais pakeitimais, padarytais Tarybos reglamentu (EB) Nr. 2474/2000 [2], ypač į jo 7 straipsnį,
atsižvelgdama į 1994 m. kovo 7 d. Tarybos reglamentą (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, (EEB) Nr. 1766/82 ir (EEB) 3420/83 panaikinimo [3], su paskutiniais pakeitimais, padarytais Reglamentu (EB) Nr. 1138/98 [4], ypač į jo 6 straipsnį,
pasikonsultavusi su Patariamuoju komitetu, įsteigtu pagal Reglamento (EB) Nr. 3285/94 ir atitinkamai Reglamento (EB) Nr. 519/94 4 straipsnį,
kadangi:
PROCEDŪRA
(1) 2002 m. kovo 6 d. tam tikros valstybės narės (toliau - suinteresuotos valstybės narės) pranešė Komisijai, kad išryškėjo tam tikros importo tendencijos, reikalaujančios imtis apsaugos priemonių, pateikė jai informaciją apie turimus įrodymus, nustatytus vadovaujantis Reglamento (EB) Nr. 3285/94 10 straipsniu ir Reglamento (EB) Nr. 519/94 8 straipsniu, ir paprašė Komisijos taikyti laikinas apsaugos priemones bei inicijuoti tyrimą dėl apsaugos priemonių taikymo.
(2) Suinteresuotos valstybės narės tvirtino, kad pastaruoju metu ženkliai išaugo tam tikrų produktų iš plieno importo apimtys ir kad po JAV rinkos uždarymo, nustačius JAV prekybos apsaugos priemones, iš Bendrijos gamintojų iš esmės ne tik buvo atimta svarbi eksportuojamų prekių realizavimo rinka, bet ir buvo sukurtos sąlygos nukreipti didžiulius prekybos plienu srautus iš JAV į Europos bendriją (toliau - Bendrija). Jos tvirtina, kad JAV skirtas plienas būtų peradresuotas Bendrijai. Dėl to ypač smarkiai gali padidėti prekių importas mažomis kainomis, dar labiau pagilindamas Bendrijos plieno pramonėje susidariusią krizę, kilusią dėl anksčiau padidėjusio importo, keliančio didelės žalos grėsmę Bendrijos gamintojams.
(3) Suinteresuotos valstybės narės pranešė, kad Bendrijos gamintojai pateikė reikiamą informaciją ir paragino skubos tvarka patvirtinti Bendrijos apsaugos priemones, nes bet koks delsimas jas priimti gali sukelti žalą, kurią būtų sunku ištaisyti.
(4) Komisija pranešė visoms valstybėms narėms apie esamą situaciją ir pasitarė su jomis apie importui nustatytas sąlygas, importo tendencijas ir keliamą didelę žalą arba tokios žalos pavojų atitinkamuose sektoriuose bei įvairius ekonominius ir komercinius aspektus, susijusius su svarstomais Bendrijos produktais.
(5) 2002 m. kovo 28 d. Komisija inicijavo tyrimą dėl keliamos didelės žalos arba jos keliamo pavojaus Bendrijos gamintojams, gaminantiems panašias arba tiesiogiai su tam tikrais importuojamais produktais iš plieno konkuruojančias prekes. Buvo ištirti šie produktai iš plieno, kurių bendras skaičius yra 21: 1) karšto valcavimo suktiniai iš nelegiruotojo plieno, 2) karšto valcavimo lakštai ir lapai iš nelegiruotojo plieno, 3) karšto valcavimo siauri strypai iš nelegiruotojo plieno, 4) karšto valcavimo plokšti produktai iš nelegiruotojo plieno, 5) šalto formavimo lakštai, 6) elektrotechninio plieno lakštai (išskyrus orientuoto grūdėtumo lakštus iš elektrotechninio plieno), 7) padengti arba apvilkti metalu lakštai, 8) padengti arba apvilkti natūraliomis medžiagomis lakštai, 9) plokšti valcavimo produktai iš skardos, 10) kvadrato formos plokšti valcavimo produktai, 11) plačios juostos, 12) juostos ir lengvi profiliai iš nelegiruotojo plieno, 13) juostos ir lengvi plokšti valcavimo produktai iš legiruotojo plieno, 14) kaltinės, 15) juostos ir lengvi plokšti valcavimo produktai iš nerūdijančio plieno, 16) juostos ir strypai iš nerūdijančio plieno, 17) viela iš nerūdijančio plieno, 18) fitingai ( 609,6 mm), 19) flanšai (išskyrus iš nerūdijančio plieno), 20) vamzdžiai, naudojami dujų gręžiniams ir 21) tuščiaviduriai profiliai.
(6) Tą pačią dieną, remiantis surinkta informacija, patikrinta prieš inicijuojant tyrimą, 15 produktų iš plieno, ištirtų tyrimo metu, buvo nustatytos laikinos priemonės. Šių produktų, nurodytų pirmiau paminėtoje 5 konstatuojamoje dalyje, numeriai yra 1, 2, 3, 4, 5, 6, 9, 10, 11, 12, 13, 14, 17, 18 ir 19.
(7) Komisija atliko išsamų tyrimą, susijusį su kiekvienu iš 21 produktų ir apie tai oficialiai pranešė eksportuojantiems gamintojams ir importuotojams, taip pat žinomoms suinteresuotoms prekybos asociacijoms, eksportuojančių šalių atstovams ir Bendrijos gamintojams. Komisija visoms šioms šalims ir tiems, kurie per pranešime apie tyrimo inicijavimą nustatytus terminus pateikė apie save reikiamą informaciją, nusiuntė klausimynus. Vadovaudamasi Tarybos reglamento (EB) Nr. 519/94 5 straipsniu ir Tarybos reglamento (EB) Nr. 3285/94 6 straipsniu, Komisija taip pat suteikė tiesiogiai suinteresuotoms šalims galimybę raštu pateikti savo nuomonę ir pareikalauti būti išklausytoms.
(8) Kai kurie gamintojai, eksportuojantys prekes, Bendrijos gamintojai, importuotojai ir vartotojai, jų asociacijos bei trečiųjų šalių Vyriausybės raštu pateikė savo pastabas. Visos suinteresuotos šalys, pareikalavusios per nustatytą terminą būti išklausytoms, nurodžiusios, kad joms gali turėti įtakos procedūros padariniai, ir pranešusios, kad yra ypatingos priežastys, dėl kurių jos turi būti išklausytos, gavo teisę būti išklausytos. Šalių raštu ir žodžiu pateiktos pastabos buvo apsvarstytos ir į jas buvo atsižvelgta darant galutines išvadas. Komisija siekė gauti ir patikrinti visą informaciją, kurią šiuo tikslu derėjo surinkti siekiant aiškiai suformuluoti sprendimą. Siekiant patikrinti buvo aplankyta 30 Bendrijos gamintojų, 12 gamintojų, eksportuojančių prekes, ir du importuotojai.
(9) Tyrimų rezultatai, susiję su produktais, kurių numeriai yra 1, 2, 3, 4, 5, 18 ir 19 yra pateikti Komisijos reglamente (EB) Nr. 1694/2002 [5], kuris nustatė galutines apsaugos priemones šiems produktams, tuo tarpu apsaugos priemonės produktams, kurių numeriai 6, 7, 8, 11, 12, 13, 15, 16 17, 20 ir 21, yra pateiktos Komisijos reglamente (EB) Nr. 1695/2002 [6], nutraukiančiame apsaugos priemonių taikymą tam tikriems produktams iš plieno, nustatančiame stebėjimo sistemą ir numatantis tam tikrų muito mokesčių grąžinimą.
(10) 2002 m. rugsėjo mėn. Komisija gavo naują informaciją apie produktus, kurių numeriai yra 9, 10 ir 14, nurodančią, kad 2002 metų tendencijos byloja apie daug didesnes importo apimtis negu 2001 metais, ir kad Bendrijos gamintojai patiria finansinius nuostolius ir parduoda mažiau produkcijos 2002 metais. Todėl Komisija manė esant tikslinga tęsti šių produktų tyrimus. Dėl to 2002 m. gruodžio 11 d. Komisija paskelbė [7], kad esant ten aprašytoms išskirtinėms aplinkybėms, šių produktų apsaugos priemonių tyrimo pabaigos laikotarpis buvo pratęstas nuo 2002 m. gruodžio 27 d. iki 2003 m. vasario 27 d. Komisija siekė gauti ir patikrinti kitą informaciją, kurią ji laikė būtina gauti iš Bendrijos gamintojų ir eksportuotojų į Bendriją. Siekdama patikrinti ji apsilankė 14 Bendrijos gamintojų patalpose. Šie tyrimai šiuo metu yra baigti, o jų rezultatai, susiję su produktais, kurių numeriai 9, 10 ir 14, pateikiami toliau.
TYRIMŲ REZULTATAI
Produktas Nr. 9: Plokšti valcavimo produktai iš skardos
Svarstomas produktas
(11) Svarstomas produktas yra tam tikri plokšti produktai iš nelegiruotojo plieno:
- vijų forma, neplakiruoti, neapvilkti ir nedengti, daugiau neapdoroti, tik šaltai suformuoti arba
- apvilkti ar padengti skarda, chromo oksidais arba chromu ir chromo oksidais, dažyti, lakuoti arba dengti plastiku ar tam tikromis kitomis medžiagomis.
(12) Svarstomas produktas (toliau - plokšti valcavimo produktai iš skardos) dabar klasifikuojamas KN kodais: 72091899, 72101110, 72101190, 72101211, 72101219, 72101290, 72105010, 72105090, 72107031, 72109033, 72112351, 72121010, 72121091, 72121093, 72121099, 72124010, 72124095.
(13) Plokšti valcavimo produktai iš skardos gaminami iš šaltai suformuotų geležies lakštų arba nelegiruotojo plieno, ir gali būti nudažyti, lakuoti arba padengti skarda ar kitomis medžiagomis. Jie dažniausia naudojami gaminant skardines ar kitokio tipo pakuotes.
Importuojamų prekių kiekių išaugimas
(14) Komisija, remdamasi absoliučiais dydžiais ir lygindama su parduoti skirta produkcija bei bendra Bendrijos produkcija, įskaitant vartojimą per prievartą (toliau - bendra produkcija), analizavo svarstomo produkto importą nuo 1997 m. iki 2001 m. Komisija remdamasi absoliučiais ir palyginamaisiais dydžiais, taip pat analizavo importo kitimą 2002 metais. Toliau pateikta lentelė parodo importo pokyčius kiekvienais metais nuo 1997 iki 2001 metų. 2002 metų faktinis importo kiekis iki birželio mėnesio pateikiamas kartu su visų metų apytikriais duomenimis.
Produktas Nr. 9
Plokšti valcavimo produktai iš skardos
Suvartojimas
| 1997 | 1998 | 1999 | 2000 | 2001 | 2002 m. apytikriai duomenys | 2002 m. sausis - birželis |
Apimtis (tonomis) | 3947987 | 4147807 | 3932959 | 4249024 | 3889003 | 4006821 | 2109939 |
Duomenys apie importą | | 1997 | 1998 | 1999 | 2000 | 2001 | 2002 m. apytikriai duomenys | 2002 m. sausis - birželis |
Apimtis (tonomis) | 338999 | 479313 | 616680 | 536302 | 524836 | 547780 | 299709 |
Didėjimo koeficientas (%) | | 41,4 | 28,7 | - 13,0 | - 2,1 | 4,4 | |
Rinkos dalis (%) | 8,6 | 11,6 | 15,7 | 12,6 | 13,5 | 13,7 | 14,2 |
Importo ir bendros produkcijos santykis (%) | 7,5 | 10,1 | 14,4 | 11,4 | 12,1 | 12,4 | 12,9 |
Importo ir parduotos produkcijos santykis (%) | 7,5 | 10,3 | 14,5 | 11,5 | 12,2 | 12,6 | 13,2 |
Vieneto kaina (eurų/tona) | nėra | 583 | 539 | 676 | 596 | 550 | 557 |
| 1998/1997 | 1999/1998 | 2000/1999 | 2001/2000 | 2002/2001 |
Apimtis kaip kintantis vidurkis (tonos) | 409156 | 547997 | 576491 | 530569 | 536308 |
(15) Absoliutus svarstomo produkto importas nuo 1997 metų iki 1999 metų padidėjo 80 %, tačiau nuo 1999 metų iki 2001 metų sumažėjo 15 %. 2002 metais importas išaugo 4 %. Importas, susijęs su bendra produkcija ir parduoti skirta produkcija, išaugo nuo 7,5 % 1997 metais iki maždaug 14,5 % 1999 metais. Importo apimtys sumažėjo maždaug iki 11,5 % 2000 metais, o 2001 metais vėl pakilo. 2002 metais importas, susijęs su bendra produkcija ir parduoti skirta produkcija, išaugo, tačiau buvo mažesnis negu 1999 metų lygis.
Išvada
(16) Atsižvelgiant į importo apimties sumažėjimą nuo 1999 metų iki 2001 metų ir vertinant ją pagal absoliučius bei sąlyginius dydžius, nepaisant 2002 metais išaugusio importo, negalima teigti, kad importas per pastaruosius metus augo staigiai, ryškiai ir ženkliai. Dėl to Komisija daro išvadą, kad pagrindinė sąlyga, būtina, kad galėtų būti priimtos galutinės apsaugos priemonės, yra neįvykdyta.
Produktas Nr. 10: Kvadrato formos plokšti valcavimo produktai
Svarstomas produktas
(17) Svarstomas produktas yra:
tam tikri plokšti produktai iš geležies arba nelegiruotojo plieno, neplakiruoti, neapvilkti ir nedengti, ne vijų formos, daugiau neapdoroti, tik karštai suformuoti:
- išskyrus, kurių reljefinio rašto plotis yra 600 mm arba daugiau, o storis didesnis negu 10 mm, kurie šiuo metu klasifikuojami KN kodais ex72085130 (TARIC kodas 7208513010), ex72085150 (TARIC kodas 7208515010), ex72085191 (TARIC kodas 7208519110), ex72085199 (TARIC kodas 7208519910), arba kurių plotis 2050 mm arba daugiau, o storis - 4,75 mm arba daugiau, tačiau neviršijantis 10 mm, šiuo metu klasifikuojami KN kodu ex72085291 (TARIC kodas 7208529110), arba
- kurių plotis 600 mm arba daugiau, išskyrus kuris neapdorotas daugiau, o tik karštai suformuotas, šiuo metu klasifikuojamas KN kodais 72089010 ir 72089090,
tam tikri plokšti produktai iš geležies arba nelegiruotojo plieno, kurių plotis 600 mm arba daugiau, plakiruoti, apvilkti ar dengti, išskyrus apvilktus ar padengtus skarda, švinu (taip pat ir alavo bei švino lydinio danga), cinku, chromo oksidais arba chromu ir chromo oksidais, aliuminiu, arba nudažyti, nulakuoti arba padengti plastmase; išskyrus sidabruotus, paauksuotus, padengtus platina ar emaliu; toliau neapdoroti, tik iš paviršiaus, įskaitant ir plakiruotus arba paprasčiausiai išpjaustytus pagal formas, išskyrus stačiakampio formas (taip pat ir kvadrato formas), plakiruotus (EAPB), šiuo metu klasifikuojamus KN kodu 721090 31 ir
tam tikri plokšti produktai iš legiruotojo plieno (išskyrus iš nerūdijančio plieno), kurio plotis - 600 mm arba daugiau, išskyrus pagamintus iš silikoninio elektrotechninio plieno ar labai jautraus plieno,
- daugiau neapdoroti, tik karštai suformuoti, ne vijų formos, išskyrus tuos, kurių storis yra mažesnis nei 4,75 mm (EAPB), šiuo metu klasifikuojamus KN kodais 72254020 ir 72254050 ir
- išskyrus daugiau neapdorotus, tik karštai suformuotus ar šaltai suformuotus, išskyrus tuos, kurie apvilkti ar padengti cinku, daugiau neapdoroti, tik iš paviršiaus, įskaitant ir plakiruotus arba paprasčiausia išpjaustytus pagal formas, išskyrus stačiakampio formas (taip pat ir kvadrato formas) (EAPB), šiuo metu klasifikuojamus KN kodu 72259910.
(18) Svarstomas produktas gaminamas valcuojant plieno plokštę iš keturių pusių. Jis naudojamas daugeliui paskirčių - laivų statyboje, inžinerijoje, vamzdžių ir vamzdelių gamyboje.
Importuojamų prekių kiekių išaugimas
(19) Komisija, remdamasi absoliučiais dydžiais ir lygindama su parduoti skirta produkcija bei bendra Bendrijos produkcija, įskaitant vartojimą per prievartą (toliau - bendra produkcija), analizavo svarstomo produkto importą nuo 1997 m. iki 2001 m. Komisija remdamasi absoliučiais ir palyginamaisiais dydžiais, taip pat analizavo importo kitimą 2002 metais. Toliau pateikta lentelė parodo importo pokyčius kiekvienais metais nuo 1997 iki 2001 metų. 2002 metų faktinis importo kiekis iki birželio mėnesio pateikiamas kartu su visų metų apytikriais duomenimis.
Produktas Nr. 10
Kvadrato formos plokšti valcavimo produktai
Suvartojimas
| 1997 | 1998 | 1999 | 2000 | 2001 | 2002 m. apytikriai duomenys | 2002 m. sausis - birželis |
Apimtis (tonomis) | 9198227 | 10069103 | 8207564 | 8699946 | 9045288 | 8411598 | 4552723 |
Duomenys apie importą
Bendros importo apimtys | | 1997 | 1998 | 1999 | 2000 | 2001 | 2002 m. apytikriai duomenys | 2002 m. sausis - birželis |
Apimtis (tonomis) | 1811787 | 2285468 | 1423355 | 1173890 | 1715357 | 1453445 | 775131 |
Didėjimo koeficientas (%) | | 26,1 | - 37,7 | - 17,5 | 46,1 | - 15,3 | - 17,3 |
Rinkos dalis (%) | 19,7 | 22,7 | 17,3 | 13,5 | 19,0 | 17,3 | 17,0 |
Importo ir bendros produkcijos santykis (%) | 16,6 | 20,4 | 14,7 | 11,5 | 17,0 | 15,3 | 16,4 |
Importo ir parduotos produkcijos santykis (%) | 19,7 | 24,3 | 17,9 | 13,3 | 19,7 | 18,1 | 19,3 |
Vieneto kaina (eurų/tona) | 269 | 330 | 268 | 320 | 323 | 332 | 330 |
| 1998/1997 | 1999/1998 | 2000/1999 | 2001/2000 | 2002/2001 |
Apimtis kaip kintantis vidurkis (tonos) | 2048628 | 1854412 | 1298623 | 1444624 | 1584401 |
(20) Absoliutus svarstomo produkto importas nuo 1997 metų iki 1998 metų padidėjo nuo 1,8 mln. tonų iki 2,3 mln. tonų, tačiau vėl sumažėjo iki 1,2 mln. tonų 2000 metais, o 2001 metais išaugo iki 1,7 mln. tonų. Kadangi importas ženkliai išaugo nuo 2000 iki 2001 metų, šis padidėjimas turi būti nagrinėjamas atsižvelgiant į žemesnes už 1997 ir 1998 metų importo apimtis. Prognozuojama, kad importas sumažės iki 1,5 mln. tonų 2002 metais.
(21) Tokias pačias bendriausias tendencijas galima įžvelgti ir nagrinėjant importo apimčių santykį su bendra produkcija ir su parduoti skirta produkcija.
Išvada
(21) Atsižvelgiant į importo apimties pokyčius (ypač į tą faktą, kad pastarojo meto importo lygiai išlieka žemesni už 1997 ir 1998 metų lygius), negalima teigti, kad importas per pastaruosius metus augo staigiai, ryškiai ir ženkliai. Dėl to Komisija daro išvadą, kad pagrindinė sąlyga, būtina, kad galėtų būti priimtos galutinės apsaugos priemonės, yra neįvykdyta.
Produktas Nr. 14: Kaltinės
Svarstomas produktas
(23) Svarstomas produktas yra juostos ir strypai iš nelegiruotojo plieno, daugiau neapdoroti tik nukalti, karšto formavimo, karšto tempimo arba karšto išspaudimo (ekstruzijos), bet taip pat ir tie, kurie po valcavimo buvo susukti ir tie, kuriuose yra išpjovos, briaunos, grioveliai ar kitos paviršiaus deformacijos, padarytos valcuojant arba sukant po valcavimo. Svarstomas produktas šiuo metu klasifikuojamas KN kodais 72142000 ir 72149910.
(24) Svarstomas produktas gaminamas iš metalinių strypelių (pusiau pabaigtų gaminių), kurie tuomet karštai formuojami, kol gaunamas reikiamo skersmens produktas. Jis visų pirma naudojamas sutvirtinimams statybos pramonėje.
Importuojamų prekių kiekių išaugimas
(25) Komisija, remdamasi absoliučiais dydžiais ir lygindama su parduoti skirta produkcija bei bendra Bendrijos produkcija, įskaitant vartojimą per prievartą (toliau - bendra produkcija), analizavo svarstomo produkto importą nuo 1997 m. iki 2001 m. Komisija remdamasi absoliučiais ir palyginamaisiais dydžiais, taip pat analizavo importo kitimą 2002 metais. Toliau pateikta lentelė parodo importo pokyčius kiekvienais metais nuo 1997 iki 2001 metų. 2002 metų faktinis importo kiekis iki birželio mėnesio pateikiamas kartu su visų metų apytikriais duomenimis.
Produktas Nr. 14
Kaltinės
Suvartojimas
| 1997 | 1998 | 1999 | 2000 | 2001 | 2002 m. apytikriai duomenys | 2002 m. sausis - birželis |
Apimtis (tonomis) | 11343116 | 11879644 | 13101025 | 12866281 | 13227634 | 13680979 | 7134912 |
Duomenys apie importą
| 1997 | 1998 | 1999 | 2000 | 2001 | 2002 m. apytikriai duomenys | 2002 m. sausis - birželis |
Apimtis (tonomis) | 476486 | 676765 | 1456082 | 1216116 | 1499580 | 1673218 | 816274 |
Didėjimo koeficientas (%) | | 42,0 | 115,2 | - 16,5 | 23,3 | 11,6 | |
Rinkos dalis (%) | 4,2 | 5,7 | 11,1 | 9,5 | 11,3 | 12,2 | 11,4 |
Importo ir bendros produkcijos santykis (%) | 4,1 | 5,8 | 11,9 | 10,0 | 11,9 | 13,3 | 12,8 |
Importo ir parduotos produkcijos santykis (%) | 4,1 | 5,8 | 11,9 | 10,0 | 11,9 | 13,3 | 12,8 |
Vieneto kaina (eurų/tona) | 223 | 224 | 213 | 247 | 249 | 248 | 240 |
| 1998/1997 | 1999/1998 | 2000/1999 | 2001/2000 | 2002/2001 |
Apimtis kaip kintantis vidurkis (tonos) | 576626 | 1066424 | 1336099 | 1357848 | 1586399 |
(26) Absoliutus svarstomo produkto importas nuo 1997 metų iki 1999 metų padidėjo nuo 0,5 mln. tonų iki 1,5 mln. tonų, tačiau sumažėjo iki 1,2 mln. tonų 2000 metais, o 2001 metais išaugo iki 1,5 mln. tonų. Importo apimčių santykis su bendra produkcija ir su parduoti skirta produkcija šiuo laikotarpiu didėjo tokia pačia kreive. 2002 metais importas išaugo iki 1,7 mln. tonų.
Didelė žala
(27) Komisija tyrė, ar Bendrijos gamintojai patyrė didelę žalą dėl išaugusių importo apimčių. Vertinant bendrai 1997-2001 metų laikotarpį ir pokyčius 2002 metais, buvo nustatyti šie faktai:
- gamybos pajėgumai nežymiai sumažėjo nuo 18,8 mln. tonų 1997 metais iki 18,2 mln. tonų 2001 metais, o 2002 metais siekė 18,2 mln. tonų,
- nuo 1997 iki 2001 metų gamyba išaugo 8 % iki 12,6 mln. tonų ir 2002 metais stabilizavosi (12,5 mln. tonų),
- nuo 1997 iki 2001 metų pardavimų kiekis Bendrijoje padidėjo 9 % ir pasiekė 12,7 mln. tonų 2001 metais. Pardavimų apimtys stabilizavosi 2002 metais (12,8 mln. tonų),
- 1997 ir 1998 metais Bendrijoje parduodamo vieneto kaina nežymiai sumažėjo, bet nuo tada nuolat augo, o 2002 metais kaina buvo 253 eurų/tona ir nuo 1997 metų išaugo 5 %. 2002 metais kainos augo dar 2 % ir buvo 258 eurų/tona,
- vidutinės importo kainos neviršijo vidutinės Bendrijos produkto kainos nei 2001 metais (- 3,4 %), nei 2002 metais (- 0,6 %),
- nuo 1997 iki 2001 metų grynasis pardavimų Bendrijoje pelnas (%) padidėjo nuo 0,5 % iki 3,5 % ir dar išaugo iki 4,6 % 2002 metais,
- Nuo 1997 iki 2001 metų Bendrijos gamintojų rinkos dalis sumažėjo nuo 96 % iki 89 %, o 2002 metais nukrito iki 88 %.
Išvada
(28) Nors apskritai Bendrijos gamintojai neteko rinkos dalies nuo 1997 iki 2001 metų, Bendrijos gamintojų būklės ekonominiai rodikliai nerodo, kad buvo bendrai smarkiai pakenkta jų padėčiai. Iš tikrųjų, pelningumo ir dauguma kitų rodiklių byloja apie teigiamus pastarųjų metų pokyčius. 2002 metais Bendrijos gamintojai vėl neteko rinkos dalies, tačiau pelningumo ir dauguma kitų rodiklių rodė būklės gerėjimą, todėl jų bendros padėties pokyčiai išlieka teigiami.
(29) Nors galima pagrįstai teigti, kad importo apimtys išaugo staigiai, ryškiai ir ženkliai, atsižvelgiant į tai, kad nebuvo žymiai pakenkta bendrai Bendrijos gamintojų būklei ir į tai, kad 2001 metais dauguma žalą rodančių rodiklių kito teigiama linkme, ir ši tendencija pasitvirtino 2002 metais, Komisija daro išvadą, kad pagrindinė sąlyga, būtina, kad galėtų būti priimtos galutinės apsaugos priemonės, yra neįvykdyta.
GALUTINIAI PASTEBĖJIMAI
(30) Dėl pirmiau išdėstytų priežasčių Komisija mano, kad sąlygos, kurios yra būtinos siekiant įvesti galutines apsaugos priemones produktams Nr. 9, 10 ir 14, yra neįvykdytos.
(31) Dėl to apsaugos priemonės turėtų būti nutrauktos šiems produktams. Bet kokie papildomi muitai, sumokėti už šiuos produktus vadovaujantis laikinomis priemonėmis, turėtų būti grąžinti.
(32) Šis reglamentas nepažeidžia atgalinio stebėjimo sistemos, kuri buvo įvesta Komisijos reglamentu (EB) Nr. 1695/2002, ir kuri taip pat taikoma produktams Nr. 9, 10 ir 14,
PRIĖMĖ ŠĮ REGLAMENTĄ:
1 straipsnis
Nutraukiamos 1 priede plačiau aprašytiems produktams Nr. 9, 10 ir 14, taikomos apsaugos priemonės.
2 straipsnis
Nedelsiant turi būti kompensuotos bet kokios sumos, sumokėtos vadovaujantis laikinomis apsauginėmis priemonėmis, nustatytomis Komisijos reglamentu (EB) Nr. 560/2002 [8], kaip papildomi muitai už 1 priede plačiau aprašytus produktus Nr. 9, 10, ir 14.
3 straipsnis
Valstybės narės ir Komisija glaudžiai bendradarbiauja siekdamos užtikrinti, kad būtų laikomasi šio Reglamento.
4 straipsnis
Šis Reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. sausio 27 d.

Labels: 3
1
5